ভোটগ্রহণ শুরুর আগেই শুরু ছাপ্পা। এমনই অভিযোগে ভোররাত থেকেই উত্তপ্ত উত্তর চব্বিশ পরগনার বাগদা। অভিযোগ, আলো ফোঁটার আগেই বুথে ঢুকে ছাপ্পা মারতে গেলে কয়েকজন দুষ্কৃতীকে ধরে  ফেলে স্থানীয় জনতা। দেওয়া হয় গণপ্রহার। 
বাগদা থানার আমডোব গ্রামের স্থানীয় বাসিন্দাদের অভিযোগ, এ দিন ভোর চারটে নাগাদ আশারুঁ গ্রাম পঞ্চায়েত ২১২ এবং ২১৩ নম্বর বুথে ঘটানাটি ঘটে। প্রত্যক্ষদর্শীদের দাবি অনুযায়ী,  বেশ কিছু দুষ্কৃতী স্থানীয় একটি বুথে ঢুকে ব্যালট ছিনতাই করার চেষ্টা করে। তখনই প্রতিরোধ করেন স্থানীয়রা। জনতাই ন’জন দুষ্কৃতীকে ধরে ফেলে। তাদের মধ্যে সাতজনকে বেদম গণপ্রহার দেওয়া হয়। পুলিশ এসে অভিযুক্তদের গ্রেফতার করলেও ছিনিয়ে নেওয়ার চেষ্টা করে উত্তেজিত জনতা। 
দেখুন ভিডিও ১
 

ওই দুই বুথের নির্দল এবং সিপিএম প্রার্থীদের অভিযোগ, বনগাঁ পুরসভার চেয়ারম্যান শঙ্কর আঢ্যর অনুগামীরাই এই ঘটনা ঘটিয়েছে। যদিও এবিষয়ে শাসকদলের প্রতিক্রিয়া এখনও পাওয়া যায়নি। 
দেখুন ভিডিও ২
 

উত্তর চব্বিশ পরগনার তৃণমূল পর্যবেক্ষক জ্যোতিপ্রিয় মল্লিকের অবশ্য পাল্টা দাবি, বাংলাদেশ থেকে বিজেপি-র আনা দুষ্কৃতীরাই এই কাণ্ড ঘটিয়েছে। তাদের আটকাতে গিয়ে আহত হয়েছেন তৃণমূল কর্মীরা। 
অন্যদিকে বসিরহাটের জগন্নাথপুর গ্রাম পঞ্চায়েতে ৬১ নম্বর বুথের তৃণমূল প্রার্থী আবদুল খালেক মণ্ডলের বাড়িতে সোমবার ভোরে দুষ্কৃতীরা বোমা মারে বলে অভিযোগ।